khistorydata/jeongjo-sjw-relations huggingface dataset:
정조 4년
宋鍈。以記事官金廷龍言啓曰。臣敬奉聖諭。馳往傳諭于楊州海等村圓塘里。領敦寧府事李溵所住處則以爲。臣自聞臺言。惶蹙靡措。不敢偃息城闉。蒼黃逬出荒郊。追訟愆負。顒俟大何。不自意伏蒙聖眷。旣寬罪譴。反紆寵數。史官。深夜遠辱。傳宣恩諭。十行縷縷。明燭無餘。有若慈父之詔迷子。雖使臣自爲之說。何以加是。北望攢手。百拜知感。繼以涕淚之被面。噫。臣罪臣自知之。本事雖曰有所司。若論其受命摠轄。臨事憤誤。則臣當爲首。凡於出納去來無大無小。皆臣之職。臣若隨遇盡職。無物不飭。則安有伊日無前違式之事。而盡夜往復。懸懸係心之餘。聞金虎門鑰之方下。心始隨而弛下。初不置慮於千萬不虞之慮。今於臺論之來。其所聲罪。無非切當。臣雖喙長。將何以自解。惟愧謝之不暇。今恩言渙發。開釋至此。委曲懇摰。催臣入城。如臣無狀。何以得此。第伏念臺議方嚴。餘悸在中。今若憑恃寵靈。冒没抗顔。晏然爲還入之計。則不但微臣去就。放肆無忌。其爲輕臺閣而羞朝廷。亦非細故也。恩命之下。無以祗承。伏地震慄。不知所云云矣。敢啓。答曰。知道。胡乃控引至此耶。大臣出城。體面甚重且大。又何不審諒於去就之際耶。臺言非啓辭。乃所懷。旣無繼起之慮。又施妄言之勘。卿之屏處郊坰。以不入城。作爲目下所執之第一義者。不審何所據耶。卿以過中之擧。過當之事。一日二日。相持延施。瞻聆所曁。得無如之何之歎耶。玆遣史官。更布心腹。卿其安心勿辭。卽爲入城事。爾其更爲傳諭。
정조 4년
又以記事官金廷龍言啓曰。臣敬奉聖批。馳往傳諭于楊州南面海等村圓塘里。領敦寧府事李溵所住處。以爲臣昨於史官之回。略附感惶之忱。而眷顧之聖意。未克祗承。以寵爲罪。如負大何。不料恩諭荐降。王人再臨。寵數轉益隆摰。誨責又復嚴重。至有安心勿辭。卽爲入城之敎。臣伏讀未半。惶汗達背。不知所以措此身也。臺論聲罪。固臣頂門之針。而事未究竟。尙屬未了之案。則在臣自靖之道。何敢弁髦臺言。揚揚爲抗顔之計乎。區區廉防。縱自不恤。四方聽聞。所關非細。此實目下處義之不得不然者。非敢爲一分過自控引也。今聖敎所以庇覆之容護之者。靡不盡之。眷眷至此。若斷章取義。則詩之中心貺之者。聖上之恩也。畏此簡書者。賤臣之情也。氷炭交中。莫省攸處。與其放恣而無忌憚。寧被逋慢之誅。上而伸公議。下而安私心而已。反復思量。轉動無路。孤恩負德。實合萬死。惟願遄被威罰。以贖違命之罪云矣。敢啓。答曰。續諗卿啓。申悉卿懇。始知卿之控執。不在彼而在斯也。前批之錯料。可勝歉嘆。詳卿書啓中辭意。未究竟三字。最是肯緊。而予亦有可以復於卿者。若彼言無模稜。自有公議之復作。究竟與否。元無可論。未了云云。實予莫曉。卿則以遽然入城。謂近於弁髦臺言。從又以聽聞所關爲慮。予則反卿言曰。卿之無所據而屏處多日。不念去就之重者。恐有弁髦分義之嫌焉。或涉駭惑聽聞之嘆焉云耳。卿胡不熟究而達觀耶。急於敦迫。未遑諭複。略綴草草之語。更視懃懃之意。冀卿之亟回初見。卽起入城也事。史官傳諭。期於偕入。
정조 4년
庚子九月初八日卯時。上御寶慶堂。右承旨入侍時。右承旨沈念祖。記事官金載瓚鄭東浚李集斗。以次進伏訖。上曰。所修冊子。幾何爲之。念祖曰。幾盡修整。徐命膺鄭志儉所修者。已爲訖功。而但柳義養。姑未及修送矣。今月念間。似可以脫藁矣。命書領敦寧李溵箚批。又命書傳敎曰。在外承旨許遞。前望單子入之。命退。承史以次出。
정조 4년
庚子九月初八日巳時。上御寶慶堂。禮房承旨入侍時。左承旨朴祐源。假注書趙興鎭。記事官鄭東浚李集斗。以次進伏訖。上命書傳敎曰。忘未下敎。不過微眚。禁推假注書吳泰賢。卽爲放送後草記。仍令給牒敍用。又命書傳敎曰。左副承旨。聞有情理難强云。許遞。前望單子入之。又命書榻敎曰。新除授承旨。待下批牌招察任。書訖。命讀公事後。命退。承史以次退出。
정조 4년
庚子九月初八日未時。上御寶慶堂。左副承旨入侍時。左副承旨沈念祖。記事官金載瓚鄭東浚李集斗。以次進伏訖。上曰。左承旨入來乎。念祖曰。隨牌來詣闕下。而聞有情勢。不得入來云矣。命書傳敎曰。認以軍職而點下。該曹有回啓事。禮曹參議李亨逵。仍任前職。承旨前望單子入之。命退。承史以次出。
정조 4년
行都承旨鄭昌聖坐。左承旨朴祐源坐。右承旨沈念祖坐。左副承旨沈有鎭坐。右副承旨金宇鎭坐直。同副承旨宋瑛坐直。注書鄭東浚病金載瓚病。假注書趙興鎭仕直李魯春仕。事變假注書沈達漢奉命在外。
정조 4년
金宇鎭啓曰。明日常參經筵取稟。傳曰。只晝講。
정조 4년
傳于金宇鎭曰。右副承旨入侍。
정조 4년
下備忘于沈念祖曰。今番坡州別驍士殿試時賞格。一依再昨年南陽水原徵來軍校試射時例。使之頒賞。而近來該房事。躬不致察。則每多誤錯之故。今適起疑。取考頒賞別單。果然大段不審。如此則慰悅之意。安在哉。別驍士居首人。旣非三中四分。依昨年例加資。邊二中人一中人。亦依昨年例。半熟馬兒馬帖。分等賜給。帖下代木布。亦卽分給。初試入格人。各木一疋。自該廳施賞。仍令摠帥。以此意謄關。分付該牧使處。曉喩後分給。其時該房承旨。從重推考。
정조 4년
沈念祖啓曰。密符親納。自是例也。而前咸鏡監司李命植。謂有身病。使其褊裨替納。事甚未安。依定式。推考警責。何如。傳曰。允。
정조 4년
金宇鎭啓曰。訓鍊都監中軍有窠。今過三日。尙未出代。事極未安。當該大將。依定式。推考警責。何如。傳曰。允。
정조 4년
注書鄭東浚病。代以李魯春爲假注書。
정조 4년
事變假注書沈達漢偕來。代以崔守忱爲事變假注書。
정조 4년
以十一日輪對取稟。傳于金宇鎭曰。爲之。
정조 4년
金宇鎭。以禁衛營將官來言。言啓曰。今日本營軍兵。私習日次云矣。敢啓。答曰。知道。
정조 4년
傳于宋瑛曰。科次入侍。
정조 4년
金宇鎭啓曰。明日次對。兩司當爲進參。除在外外。未肅拜呈告人員。竝待開門牌招。何如。傳曰。允。
정조 4년
假注書李魯春奉命。代以吳翼煥爲假注書。
정조 4년
沈達漢啓曰。臣敬奉聖批。馳往傳諭于楊州南面海等村圓塘里領敦寧府事李溵所住處。則以爲。臣之罪。可勝言哉。荐降恩諭。開示心腹。隆摰委曲。殆無餘蘊。恩至渥也。德至厚也。臣不敢祗承者。豈敢故爲慢命而然哉。誠以瞿瞿有所顧忌。不得放倒者也。辜負至此。心神隕越。靜夜山燈。悸恐成疾。達朝不寐。北望俟命。上天至仁。又不加之罪。數日之內。史官凡三辱。而二百言恩敎。更出尋常萬萬。臣是何人。敢當此異數。雖於敵以下。尙欲死報。況以臣子。而得於此君父者。古亦幾人哉。卽今臣之區區處義。一皆擺脫。惟此弁髦。一句聖敎。驚懍罔措。直欲鑽地而不可得。到此地頭。他不暇計。方欲顚倒起程。以效不俟駕之義。而第臣病餘栖屑。將攝失宜。左邊不仁之症。日來頓加。竝與手指而麻木。廢盥呻委。實是史官之所目睹。稍費一夜間調治。卽當進入城闉。仰承德意。而第伏念臣是散秩。王人偕來。自古罕有之恩數。病心惶恐。如添一症。如蒙先爲召還。使恩命毋至䙝越。臣心得以少安。則實終是天地之大恩。伏枕顒祝。惟此而已云矣。臣旣承偕入之命。故姑爲仍留之意。敢啓。答曰。知道。非不欲召還史官。以便卿心。而聞卿有愼節添劇云爾。則調將之節。郊舍不如京第。卿其卽爲入城將攝也。此批答。遣入侍史官傳諭。爾則先爲入來。
정조 4년
李益烍。以軍器寺官員。以提調意啓曰。日昨瑞蔥臺。親臨試射敎是時。賞格中筒箇每部代。木三疋式。自本寺擧行事。命下矣。本寺元無木布捧上之事。而曾前兵曹木七同。有貸用之例。今亦依此例。兵曹木三同。貸來上下之意。敢啓。答曰。知道。
정조 4년
工曹判書具善復疏曰。伏以。日吉辰良。禮成展謁。還宮萬安。臣民慶忭。曷有其極。臣病在危域。未得陪扈。而乃蒙聖上。曲加愍恤。特命相換留都。又令勿爲露宿。雖父母之憂其疾。何以加此。臣惶隕感泣。不知死所。念臣病狀。視初少減。而眞元內耗。形神外鑠。委身床席。轉動不得。復起爲人。杳然無期。此際伏聞有各營中旬之命。而臣之目下症勢。時月之內。萬無强起擧行之路。祗緣狗馬賤疾。廢闕應行戎務。則軍情之抑鬱。已無可言。而國體之苟艱。當復如何哉。以公以私。惟有一遞而已。臣若賴天之靈。更尋生路。則赴湯蹈火。義不敢辭。銜結報答。庶有其日。至於以此病行此職。則實非臣所能强也。肝膈之懇。毫無假飾。伏乞聖慈。俯垂矜察。亟令鐫改臣將任。使公務無滯。私分粗安。不勝萬幸。臣無任屏營祈懇之至。答曰。省疏具悉。非係時急。卿其勿辭。調理行公。
정조 4년
知事金鍾秀疏曰。伏以。日吉辰良。園陵祗謁。廻鑾萬安。下情慶忭。曷有其極。臣獨情病俱苦。跡阻陪扈。只得俯伏路左。瞻望羽旄。禮虧情缺。唯譴何是俟。仍伏念臣。蒙由歸覲。賤疾又添。乃於委頓。痛楚之中。特蒙聖慈。俯記告歸時筵懇。許解將任。至願獲遂。身如脫羈。得以安意調病。復尋生路。噫。螻蟻賤臣之曲被我殿下體諒之恩。前後凡幾遭矣。造化生成之澤。若偏臣身。伏地攢祝。感淚無從。樞府除旨。又降於祇迎路中。宜卽惶恐趨謝之不暇。而第臣。於前司諫兪彦脩。請罷洪柱翼通淸銓官事。有不勝瞿然悚恧者。柱翼之凶逆腸肚。固非常情所可測。而臣鄕曲疎闇。聞見淺短。致令凶孼。濫汙淸選。人雖不言。臣實自訟。矧今公議之來。其何說之敢措。有罪未勘。轉身無路。玆從縣道。短章自列。伏乞聖上。亟命有司。議臣當被之罪。使臺論伸而私心安焉。臣無任屏營祈懇之至。答曰。省疏具悉。唯予在耳。何有乎齮齕。卿其勿辭。斯速上來。
정조 4년
修撰姜彝正疏曰。伏以。仙寢祗謁。聖孝克伸。百靈扶護。八鑾穩旋。臣民慶忭。曷有其極。仍伏念臣。猥以無似。過蒙洪造。忝叨邇列。屢近淸光。榮寵徒極。絲毫莫效。日夕兢懼。若隕淵谷。且臣情私。尤有所萬萬懇迫者。八耋偏母。病勢沈篤。實無離捨供職之望。每奉除旨。惝怳失圖。臣欲輒事控籲。則恩渥難孤。義分是懼。欲黽俛從仕。則方寸自亂。按住不得。臣於是。去留牽情。進退維谷。誠不知所以爲計也。臣聞君臣之分。譬如天地之截嚴。而若其覆燾之仁。殆同父子之無間。是故。疾痛痾痒。未嘗不呼父而呼天。此誠自然之天理也。今臣旣抱至迫至苦之情。豈可嚴畏囁嚅。不一陳暴於君父之前乎。玆敢不避煩猥之誅。略暴肝膈之懇。惟聖慈少垂諒察焉。臣命塗險釁。襁褓失怙。伶仃孤弱。惟母是依。臣少多病。無望生全。倍費顧復之恩。幸至成立之境。臣之隨衆應擧。不過爲慰偏母悲苦之情。冀人子反哺之誠矣。僥倖頃歲。猥占嵬科。臣母是時。已踰六旬。自玆以往。祿養之心。未嘗一日忘乎懷。而忱誠淺薄。有願未遂。日月荏苒。桑榆易晏。臣母今年。居然爲七十有八矣。屢經悲慼。兩目不能視物。夙抱貞疾。終始殆無寧日。呻吟之聲。不離於床褥。轉側之際。輒須於傍人。比年以來。如日益下。氣息奄奄。朝不謀夕。重以生理寥落。井臼蕭瑟。甘旨之供。雖非敢望。而菽水之養。有時不繼。每念古人傷哉之語。不覺惕然乎心。乃於夢想之外。猥叨匪分之職。翶翔禁省。從容前席。臣身榮輝。可謂極矣。臣毋之病。日加一日。差遲此時。則逮養難期。人子至情。殆有不忍言者。前後廷臣之陳懇祈養者。輒蒙體下之恩。皆被錫類之化。若臣情理。殆有甚於他人。則臣豈獨自阻於孝理之下乎。臣之忝冒非據。今纔半年。塵露莫裨。愧懼徒積。顧何敢以近臣自居。援例控私。而風樹之喩。昔人所悲。長短之報。餘日尙多。此臣所以冒死哀籲。以冀聖明之垂憐也。倘蒙天地之仁。俯察烏鳥之私。特畀臣偏近一小縣。俾得以粗勉簿書之責。少效涓埃之報。將其俸祿之餘。以需滋味之供。兼事藥餌。賴以調補。則臣母未死之年。無非聖上之攸賜也。情私所迫。敢干天威。惶隕之極。無地容措。臣無任涕泣祈懇之至。答曰。省疏具悉。疏辭。下該曹稟處。
정조 4년
庚子九月初九日。兼春秋張顯慶。刑曹啓目。公州居尹彝基上言內。以爲父光理。因山訟事編配。而親年七十。病勢轉痼。依律文中親年七十無兄弟者。許贖免配之文。特許納贖放還。俾護病母事。呼籲爲乎所。情理在所可矜。而發配後。元無許贖之文。上言內辭緣勿施。何如。啓。傳曰。配後許贖。雖無律文。配前許贖。足可傍照是遣。況旀罪不至罔赦。分揀放送爲良如敎。
정조 4년
刑曹啓目。龍仁居姜大順上言內。以爲兄大得。爲鄭益漢打死委折。昭載推案。木椎打殺。渠亦自服是去乙。前後推官。循例文報。償命無期是如爲乎所。木椎打殺。旣已直招。則決無不捧結案之理。令道臣。詳査啓聞。近來推官之只以文狀往復。成一痼弊。摘發論罪事。一體分付。何如。啓。傳曰。事係償命之事兺不喩。誠如所訴之言是隱則。尤極怪駭。令道臣。先卽査實。同推官論罪事。竝以斯速狀聞爲良如敎。
정조 4년
庚子九月初九日辰時。上御寶慶堂。右副承旨入侍時。右副承旨金宇鎭。假注書趙興鎭。記事官徐龍輔李集斗。以次進伏訖。上曰。藝文提學入來乎。宇鎭曰。入來矣。命書傳敎曰。都承旨。持此題。與藝文提學。馳往泮宮。試取以來。書訖。仍下書題封。命退。承史以次退出。
정조 4년
庚子九月初九日午時。上御寶慶堂。右副承旨入侍時。右副承旨金宇鎭。假注書趙興鎭。記事官徐龍輔李集斗。以次進伏訖。上曰。實錄廳堂郞。遂日仕進。着意爲之云耶。宇鎭曰。向來飭敎之後。近日一齊仕進矣。上命集斗曰。爾往實錄廳。摘奸以來。集斗承命出。上曰。左承旨入侍。左承旨朴祐源進伏。上曰。今日書題。果非前日所出耶。祐源曰。非疊出之題矣。命賤臣曰。爾往泮宮。其間收劵數爻及限酉時收劵事。分付以來。命書姜彝正疏批。又命書傳敎曰。金吾滯囚。實爲可悶。皆令明日開坐。捧供以聞。又命書榻敎曰。洪奉朝賀墓致祭時。同副承旨進去。賤臣先退。承史以次退出。
정조 4년
行都承旨鄭昌聖坐。左承旨朴祐源坐直。右承旨沈念祖坐。左副承旨沈有鎭坐直。右副承旨金宇鎭坐。同副承旨宋瑛坐。注書鄭東浚病金載瓚病。假注書趙興鎭仕直曺喜有仕。事變假注書崔守忱仕。
정조 4년
沈有鎭啓曰。各司回啓。例於三日內擧行。而今番兵曹上言。過限後始爲來呈。事甚未安。當該堂上。推考警責。何如。傳曰。允。
정조 4년
朴祐源啓曰。卽者奉敎徐龍輔。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 4년
又啓曰。玉堂下番闕直。而申時已過。本館尙不請牌。莫重省記。至於塡空以入。事體所在。誠極未安。入直上番副校理洪文泳。從重推老。何如。傳曰。允。
정조 4년
金宇鎭。以都摠府言啓曰。今日入直內三廳武兼禁軍及軍兵等。中日習射。請出標信。傳曰。停。
정조 4년
以正言姜牌不進罷職傳旨。傳于朴祐源曰。只推。
정조 4년
沈有鎭。以御營廳將官來言。言啓曰。今日本廳軍兵。日次私習云矣。敢啓。答曰。知道。
정조 4년
假注書吳翼煥在外。代以曺喜有爲假注書。
정조 4년
以全羅水使金廷遇狀啓。黔毛鎭萬戶拯得時。錯認他人之屍。輕先馳報興德縣監李東植罪狀。令攸司稟處。臣亦惶恐待罪事。傳于沈有鎭曰。勿待罪事。回諭。
정조 4년
傳于朴祐源曰。入格儒生入侍。
정조 4년
下備忘記于沈念祖曰。朝筵以各道舊還當捧條。十分一分俵事許施。而更又思之。續見本司抄啓。大抵荐歉之餘。未捧甚多。今之十分一。卽年前十分之三四。昨今年年事。幸獲免歉。此際準徵。雖關嗣歲之憂。一時催科。誠有不忍之歎。就丙申己亥分定數中。裒多益寡。略綽折衷。分數與石數。更令草記稟處。至於北關。近以狀聞觀之。大不若七路穡事。排俵之際。所以斟酌處。竝令知悉事。分付。
정조 4년
沈念祖。以備邊司言啓曰。該曹該寺之不以實論報者。査實草記事。命下矣。戶曹內贍寺郞吏處。更爲査問。則以爲其時堂上。以初無直關之意。使之枚報。故依此擧行云矣。敢啓。答曰。知道。
정조 4년
假注書李魯春啓曰。臣敬奉聖批。馳往傳諭于楊州南面海等村圓塘里。領敦寧府事李溵所住處。則以爲朝日恩諭之下。震越罔措。何敢爲暫時遲徊之計。而屬緣賤疾添頓。無以自力。敢以一夜間調治進入城闉之意。有所附奏。又敢請史官之召還。以冀終始之恩。卽又入侍史官。退自前席。來宣聖諭。乃以狗馬賤疾。過費聖念。至令入城將攝。藹然垂悶。若是繾綣。上天覆物之仁。若偏臣身。從古人臣之得此於君父者。幾人。聖恩愈重。臣罪愈加。感激涕泣。益不知死所。目下麻痺之症。轉動甚艱。而恩敎之眷眷。至於此極。在臣仰承之道。曷敢少緩。方夜色已闌。東方欲曙。姑待明發。謹當力疾忍死。從駕趨入云矣。敢啓。答曰。知道。
정조 4년
假注書沈達漢啓曰。領敦寧府事李溵。今方入城。故臣先爲入來之意。敢啓。答曰。知道。
정조 4년
朴祐源。以摠戎廳言啓曰。令番坡州別驍士殿試時賞格。一依再昨年南陽水原徵來軍校試射時例。使之頒賞。而近來該房事。躬不致察。則每多誤錯之故。今適起疑。取考頒賞別單。果然大段不審。如此則慰悅之意。安在哉。別驍士居首人。旣非三中四分。依昨年例加資。邊二中一中人。亦依昨年例。半熟馬兒馬帖。分等賜給。帖下代木布。亦卽分給。初試入格人。各木一疋。自該廳施賞。仍令摠帥。以此意謄關。分付該牧使處。曉諭後分給。其時該房承旨。從重推考事。命下矣。依傳敎。坡州初試入格別驍士及將校二十一人。標下軍八名處。賞格木各一疋。自本廳別定伶俐將校。今方駄送于右營將坡州牧使李章漢處。使之一一曉諭後。眼同頒給事。謄關分付之意。敢啓。答曰。知道。
정조 4년
朴祐源。以弘文館言啓曰。本館下番闕直。事甚未安。修撰姜彝正。卽爲牌招入直。何如。傳曰。允。
정조 4년
沈念祖。以刑曹言啓曰。罪人趙鳳然處。嚴問取招。持草供入侍事。親承筵敎矣。卽發刑差。使之譏捕。則鳳然終無去處。故捉來其泮主人李壽聃及鳳然舊基入接人崔昌興。尙州京主人高景漢等。査問其去處。則崔昌興高景漢。以爲初不見面。李壽聃以爲。鳳然果來接於渠家。昨日應試後。忽無去處。似是還歸本土云。故一邊以掩捕取招後狀聞事。祕關分付於本道。一邊自臣曺。嚴飭刑差。不多日內。期於捉得。待其捉來。卽爲擧行之意。敢啓。答曰。知道。
정조 4년
庚子九月初十日巳時。上御宣政殿。次對科次。同爲入侍時。領議政金尙喆。左議政徐命善。右議政李徽之。開城留守鄭好仁。兵曹判書李衍祥。刑曹判書李性源。摠戎使徐有寧。禮曹參判鄭一祥。戶曹參判鄭民始。藝文提學兪彦鎬。對讀官李時秀洪文泳。行都承旨鄭昌聖。假注書趙興鎭。事變假注書崔雲翰。記事官徐龍輔李集斗。以次進伏訖。尙喆等進前曰。日間聖體。若何。上曰。一向矣。尙喆等曰。王大妃殿氣候。若何。上曰。一向矣。尙喆等曰。惠慶宮氣候。何如。上曰。一向矣。尙喆曰。今日次對。別無稟處事。而不過全羅監司北兵使。狀啓回啓二度矣。上曰。禮房承旨入侍。左承旨朴祐源進伏。上曰。見其狀本。則黔毛浦萬戶。全船合没。想來光景。可謂慘不忍言。尙喆等曰。掛帆前進入大洋。遇風飄没。一船之人。無一人得生者云。慘然慘然矣。上曰。今方科次。次對先爲擧行。尙喆曰。此北兵使具明謙狀啓也。以爲鍾城府西城外。豆滿江防築及慶源府古珥島防築處。今番雨水。汎濫潰決。而目今災歲。役民爲難。改築當否。一番親審後。與道臣商確。更爲啓聞事。令廟堂稟旨。分付爲請矣。帥臣不敢擅行。必有此狀請。而兩邑新筒潰決處。改築當否。親審爛商。論理狀聞之意。分付。何如。上曰。依爲之。尙喆曰。此全羅監司徐有隣狀啓也。以爲右水使金廷遇牒報內。法聖僉使金東範。古群山僉使金德俊。決棍後罷黜。其罪狀。令攸司稟處。靈光郡守李義寬罷黜云。而取考謄錄。則乙卯秋珍島郡守赴操時。戰船致敗。其時因道臣狀請。守令邊將。令該水使決棍矣。今此兩邊將之致敗。實非故犯。而該守令之戰船什物。幾盡搜拯。軍兵格卒。無一渰死。則置此三人於罷黜之科。事未合於情法之道。竝自該營決棍。姑仍前職。而郡守李義寬。旣經侍從。該營決棍。事涉如何。亦不可全然無警。竝令廟堂稟旨事爲請矣。帥臣狀聞。旣有還下送之傳敎。道臣。狀論又如此。邊將則分付該水使。依法決棍。其中靈光郡守李義寬。無他當施之罰。拿問處之。何如。上曰。依爲之。靈光郡守拿來之際。徒貽弊端。姑先從重推考。可也。尙喆曰。諸道舊還未捧。殆至二百萬石。而此非特最久年條而已。其中數年內未捧。尤極夥然。如今連豊之時。不可不捧。而爲民力參酌。以十分一。分排磨鍊。知委諸道。何如。上曰。依爲之。數年內。各道舊還未捧之數。至於二百萬石之多。而此必非民名所在。若値歉歲。有停捧之令。則奸鄕猾吏輩。從中作奸。渠輩所食之還。流年積逋。盡入於停退中。故小民不知實惠。豈不痛惡乎。尙喆等曰。聖敎至當矣。爲守宰者。若不綜核致察。則校郷吏奴輩。幻弄作奸。無所不至。至於國穀耗縮之境矣。上曰。國穀雖耗縮。若爲小民之實惠。則其在寧失於民之道。亦復奈何。而數百萬穀包。盡入於奸郷猾吏之嚢橐。當其收捧之時。遍䤸於民名。謂之停退舊還。催督急於星火。哀彼小民。豈不矝惻乎。尙喆等曰。聖敎誠至當矣。尙喆曰。此洪忠監司沈頤之狀啓也。以爲本營屬牙兵習操。秋成後設行。已有定式。而陸操旣已設行。牙兵城操。何以爲之。犒賞米四百二十餘石。自朝家。亦爲區處事。竝令廟堂。稟處爲請矣。本道陸操。旣方設行。此時城操。勢難竝擧。令姑停止之意。分付。何如。上曰。依爲之。尙喆曰。戶曹參判鄭民始。求解惠堂。固已久矣。自摠南城。尤懷不安。本廳事務。近不擧行。重任遞易。雖極可悶。首堂在外。主管無人。敢此仰達矣。上曰。許遞。可也。上曰。惠堂可謂得人矣。近以秋判。久任試之。則文華才局甚優。予庸嘉尙。命善曰。臣與刑判。自少相親。故熟知其爲人矣。日後國事。當擔當矣。上曰。然矣。衍祥進曰。武藝別監試射及賞木。預以一軍色擔當。而近來一軍色所儲罄渴。無以取用。臣意則姑先以二軍色所在木。推移用之。似好矣。上曰。旣是一曹內之物。推移用之。何妨。祐源曰。金吾啓目。誤踏啓字。當該中官。推考。何如。上曰。依爲之。命書傳敎曰。玉堂俱在試所。今日晝講停。上命彦鎬考試。時秀等。次第讀奏。上曰。今番科題。卽三製所出。而三製科作。專不合意。故今番更出。以試其間多士之工夫與否。今見諸試劵。別無開眼者。良可艱也。徽之曰。御題極好。而年少儒士輩。必製之爲難矣。彦鎬盡考。上曰。以次書等。可也。書等後。宇鎭畿祕封讀奏。上命書傳敎曰。九日製表居首生員李龍舒。直赴會試。之次生員黃仁燾。給二分。次上生員趙重鎭等三人。各紙三卷筆三枝墨三笏賜給。又命書傳敎曰。今番菊製。科題之仍用三製之題。則三製科作之不合意。可知。爲士子者。固當益加致意。而不此之爲。進士柳光鎭。況以三製入格人。雖不純用全篇。字句之間。一皆蹈襲。其在嚴科場正士習之道。不可無罰。如使儒生。有嚴畏立司之心。豈敢乃余。柳光鎭。令本館停擧。尙喆曰。惠廳堂上有闕之代。刑曹判書李性源。差下。何如。上曰。依爲之。上命科次入侍。先退。上曰。舊還停退事。俄已下敎。而近來各道守令。專不畏法。以穀簿論之。暪報營門。以彌縫姑息爲事。所謂爲道伯者。曲循守令。專不發覺。故無罪之小民。偏被其害。若不一番摘發。大加懲創。則末流之弊。不知至於何境。尙喆等曰。聖敎至當矣。摘發之道。莫如差送繡衣。一一廉探。使之隨現嚴繩矣。上曰。然矣。因命書傳敎曰。副修撰李時秀。兵曹正郞柳誼。前掌令李鼎運。竝御史治裝。命退。諸臣以次退出。
정조 4년
庚子九月初十日。兼春秋張顯慶。義禁府啓目。楚山府使朴光迪。鎭民拘囚。至於七人從。而逮繋其父毋之年七十者。道啓中妄率云云。可謂着題。因傳敎拿處。嚴問之下。泛稱遲晩。所當請刑是乎矣。依先朝受敎。議處何如。啓。傳曰。此供辭。極爲没實。有若初不致意辨明。順口爲說者。然到底放恣。果如是乎。大抵鎭民頑悍。朝家業已洞燭兺不喻。亦令該道臣。其從中作奸之尢無良者。各別懲治。而在囚人之分義。固當詳陳事端。以某事如是爲之。以某事如彼擧行。委折一一直告是去乙。不此之爲。塞責納招。究厥情狀。萬萬痛駭。此供辭勿施。更良捧供爲乎矣。若不直招。則幺麽一武人。其可無當繩之重律乎。今日內。更爲捧供以聞爲良如敎。
정조 4년
義禁府啓目。禮曹正郞柳橚。訓鍊副正沈默之等。陪從官之先進。已違常例。筒箇之不佩。尤涉偃便事。因傳敎拿處。嚴問之下。泛稱遲晩。沈默之段。依先朝受敎議處。柳橚段。刑推得情何如。啓。傳曰。除刑推議處爲良如敎。
정조 4년
義禁府啓目。差備內官田有成裵興度等。因傳敎拿處。泛稱遲晩。刑推得情何如。啓。傳曰。初欲分揀放送矣。觀此所供。幺麽守門小豎。嚴問之下。焉敢游辭對供。欲效外朝貌樣乎。罪則甚輕。弊則甚重。竝只各別嚴刑照律爲良如敎。
정조 4년
行都承旨鄭昌聖坐。左承旨朴祐源坐直。右承旨沈念祖坐。左副承旨吳大益未肅拜。右副承旨沈有鎭坐直。同副承旨金宇鎭式暇。注書鄭東浚病金載瓚病。假注書趙興鎭仕曺喜有仕直。事變假注書崔守忱仕。
정조 4년
朴祐源啓曰。明日常參經筵取稟。傳曰。停。
정조 4년
藥房都提調。鄭弘淳。提調金華鎭。副提調鄭昌聖啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。後日次。入侍。宜矣。
정조 4년
沈有鎭啓曰。大司憲李𡊠牌不進。執義兪彦鏶在外。掌令金鍾厚在外。柳雲羽未肅拜。持平呂萬永未肅拜。愼認明在外。今日以監察茶時之意。敢啓。傳曰。知道。
정조 4년
沈有鎭啓曰。合辭闕啓。已至多日。事甚未安。除在外疏批未下外。大司憲李𡊠。正言姜。卽爲牌招。何如。傳曰。允。
정조 4년
備忘記。阿耳僉使林永老下直。長弓一張。長箭一部。片箭一部。筒兒一箇賜給。
정조 4년
備忘記。事關紀律。處分不得不如此。而旣是襲謬之事。與創犯有異。亦與將臣差間。其中又有年老之人。多日滯囚。亦屬軫念處。時囚中李昌運金相玉。旣已罷職。特爲參酌放送後。草記。
정조 4년
以正言姜牌不進罷職傳旨。傳于沈有鎭曰。只推。
정조 4년
傳于朴祐源曰。玉堂入侍。
정조 4년
沈有鎭啓曰。新除授左邊捕盜大將李敬懋。卽爲牌招。命召及大將牌傳今牌。傳授。何如。傳曰。允。
정조 4년
沈念祖啓曰。卽者副校理洪文泳。修撰姜彝正。因持平呂萬永疏。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 4년
鄭昌聖。以吏曹言啓曰。承文院。判校金匡國。受由過限未上來。依例改差。何如。傳曰。允。
정조 4년
沈有鎭。以戶曹言啓曰。慶熙宮差備內外。依定式。發遣本曹正郞臣徐琢修。與衛將臣朴泰儀。眼同看審後。有頉各處。別單書入。分付營繕。使之着實修改。亦令本曹郞廳。監蕫擧行之意。敢啓。傳曰。一時盡修。誠有役巨之歎。就其中不得不修改處。爲之。
정조 4년
沈有鎭。以備邊司言啓曰。京司之直關外邑與否。査實後草記事。命下矣。京外査報。今始齊到。中樞府敦寧府忠勳府耆老所宣惠廳司僕寺司饔院司譯院奉常寺軍器寺戶曹軍資監司宰監掌苑署司圃署惠民署都摠府承文院兵曹刑曹。尙衣院。各以該司句管事。直關於各該邑矣。京司之不得直關於外邑。旣有先朝飭敎。且是續典所載。則各該司之因循謬習。不卽變改者。事極駭然。旣已査實之後。宜有警飭之道。各該司當該堂郞。依續典勘處。此後京司。若有直關之事。則自該邑。報巡營而轉報本司。以爲草記。重勘之意。嚴飭諸道。至如兵曹刑曹都摠府尙衣院承文院堂郞之以無乎報本司者。發關之事。雖在於他人之時。而不能檢察。循例枚報之失。在所難免。當該堂郞。一竝推考。何如。傳曰。允。
정조 4년
沈有鎭。以備邊司言啓曰。各道舊還。就丙申己亥分定數中。略綽折衷。分數與石數。更令草記稟處事。命下矣。取考兩年舊還分排數爻。丙申年爲十萬石。己亥年爲十六萬六千四百餘石。就其中參量定數。以十三萬石磨鍊。則諸道分俵者。幾爲十二分之一。至於北關。尤加省略。比初定數。減四分之三。分數與石數。別錄書入之意。敢啓。傳曰。知道。
정조 4년
沈有鎭。以摠戎廳言啓曰。卽接本廳屬右營將坡州牧使李章漢牒報內。本州初試。入格別驍士與將校二十一人。標下軍八名。各木一疋。會試邊二中一人。半熟馬帖代。木二疋布一疋。邊一中十一人。兒馬帖代。各布二疋木一疋。依傳敎內辭意。一一曉諭後。頒給事。報來之意。敢啓。傳曰。知道。
정조 4년
慶尙監司趙時俊疏曰。伏以。臣以無似之賤品。叨匪分之重任。居然七朔于玆矣。才識極劣。道內之一弊一瘼。未有釐革。威望素乏。管下之若閫若守。無以檢戢。尋常修啓。亦多未了。隨處瘡疣。無往非罪。天地至仁。每加曲貸。雨露偏霑。尙逭大何。每自循省。愧懼徒切。求褫一念。如縳斯解。早宜尺疏陳懇。仰冀體諒。而瀆擾是畏。趑趄未敢。廼者得伏見八月二十一日備忘下者。誨諭丁寧。責勉備至。畢竟恩勘。只止越俸。臣聞命隕越。且惶且感。不知所以措躬也。邊門事面。比他自別。而制閫之帥。守疆之臣。兩相失平。至煩登聞。緣臣庸愚。猥叨匪據。竟使營府携貮。邊圉自輕。若論其責。咎實在臣。五等收廩。雖荷聖度之至寬。一路按藩。益覺私分之難安。臣於右巡垂畢之際。伏奉嚴旨。震懍之極。蒼黃還營。而仰感恩諭。俯省愆尤。官職自如。悚蹙冞切。顧何敢徒恃寵靈。一味蹲冒。自陷於無嚴之誅乎。且臣兄弟通籍。受恩罔極。同堂兩藩。榮輝太過。圖報微忱。初豈或少歇。而戒盈私心。尤未敢暫弛。絲毫蔑效。罪戻徒積。區區一解之願。不但爲目下兢蹙之私而已。玆敢不避煩浼之罪。仰暴肝膈之懇。伏乞聖慈。俯賜鑑諒。亟許鐫免。以幸公私。不勝大願。答曰。省疏具悉。卿其勿辭察任。
정조 4년
。大司諫李致中疏曰。伏以。禮成園陵。回鑾萬康。臣民慶忭。曷有其極。臣於昨日。伏奉敎旨。以臣爲司諫院大司諫。三日之內。恩除聯翩。臣驚惶感激。豈不欲竭蹶趍承。以效叩謝之忱。而第臣再昨年待罪是職也。引義陳章。特蒙有情勢人許遞之敎。體諒之恩。曲副之私。至今追思。銘在肝肺。令臣所叨。卽其任也。則惶蹙悶隘之情。固無異同。天牌之下。不敢冒膺。玆不得不坐犯違傲。恭俟威罰。伏乞聖慈。亟治臣罪。以肅朝綱焉。臣雖不敢以見職自居。而其一端憂憤之忱。則有不得自泯。略此附陳。惟殿下澄省焉。噫。丙丁諸賊之凶。是豈可一日容貸者。而臣之頃年所聲討者。尙今謄傳於再叨之日。刑政之失當。臣固莫曉其故。而至於國榮事。尤有所痛惋者。懿溫之無君。莽操之稔凶。已萃於一身。而況其沮遏宗祊大計者。卽載籍以來所無之逆。罪惡如是。而尙此假息於覆載之間者。古今天下。寧有是哉。論其負犯。殆浮於鄭妻龜柱。而其所處分。只止於還歸田里。臣未知殿下。果以此賊。謂有一分可恕之道而然耶。縛虎不急。困獸必鬪。古人攸戒。而惟彼踨跡詭祕。潛伺朝廷之動靜。羽翼寔䌓。尙多密地之交通。目下中外之懍然憂畏。不但爲厥罪之未正而已。若或不幸有不測之變。發於忽地。則殿下悔之何及。臣等亦何顔立於天下乎。伏願殿下。翻然改圖。赫然置法。以解國人之惑。以杜亂逆之本焉。如彼柱翼之凶。已悉於前後疏啓。令不敢疊床。而附記之逆腸畢露。三供之凶肚自輸。情節之彰著如此。而猶且靳允。則臣恐繼此而起者。將不知幾柱翼耳。神人之憤。固無可言。而世道之憂。容有極哉。竝乞亟賜處分。俾亂賊知懼。朝及底淸。宗社之福。臣民之幸。答曰。省疏具悉。所陳且悉矣。
정조 4년
掌令柳雲羽疏曰。伏以仙寢展謁。聖孝克伸。日吉辰良。回鑾萬康。臣民慶忭。曷有其極。仍伏念臣謭劣空疎。百不猶人。從前踐歷。已踰涯分。而待罪樂院。一味尸素。得沾斗祿。以養老母粒粒含恩。區區攢祝。季夏大政。移拜栢府。曾不移晷。特命仍任。有隕自天。攀誥感戴。唯期筋力奔走。以圖報效萬一。前後蹲冒。月已九易矣。乃者掌憲新命。又下於千萬夢寐之外。聞命惝怳。徹夜惶蹙不知措躬之所也。繼以召牌儼臨。圭竇動色。榮輝所曁。感涕自零。顧臣所叨之職。卽昨春僨誤之地也。臣本姿性昏弱。言語拙訥。初登筵席。屢致失措。而末乃以罪人象厚物故已停之啓。混同誤奏。堂箚峻發。斥之以懲討不誠。目之以擧措昏謬。至請譴削。延及諫臣。臣之迷劣顚錯。瘡疣畢露。果速人言。悚蹙慙恧。無地自容。迄今訟愆。久而靡定。伊時愚迷之狀。天鑑之所俯燭也。奚取微姿。而今者新除。荐加於臣身也。若夫淸朝臺閣。責任之不輕。官秩之甚峻。姑舍勿論。念臣所遭。以言乎討逆。則犯不誠之辜。以言乎奉職。則招昏謬之誚。此俱難貰之罪自作之孽。雖三尺長喙。十甲頑顔。何敢復玷白簡之列。而又何可以日月之稍久。有所夤緣於進身之路哉。況今亂逆層生。非比往時。懲討不嚴。猶夫前日。苟非明目張膽。誠心做去。言議風生。剛直不撓者。莫宜居之。決非如臣不誠昏謬者。所可一日冒據也明矣。玆敢略暴自訟之忱。兼陳難進之義。伏乞聖慈。俯賜鑑諒。亟命刋改。以淸臺選。以靖私義。千萬幸甚。臣於自劾之章。不宜贅說。而耿結憂愛。秉彝之天。敢此附陳。惟聖明少垂察焉。夫刑者。所以輔政之所不及而底于平也。刑或失其平。則政隨以壞。故堯舜之世。時雍之治嵬蕩。好生之德溥洽。而始象以典刑。終罪其四凶。上下都兪。猶且勸戒於一刑字。有曰。明于五刑。以弼五敎。又曰。天討有罪。五刑五用哉。政事懋哉懋哉。蓋堯舜之治不過明刑而輔政也。及夫周室凌夷。刑政日紊。亂臣賊子。接踵而起。將至君不君臣不臣。故孔夫子未得君師之位。深憂萬世之綱常。假魯史而作春秋。以寓古聖王刑政之法。彤管斧銊。亂逆知懼。雖以紙上之空言。克扶天下之大義。歷千有餘年。式至今休。而殿下以堯舜之姿。得君師之位。操刑政之柄。而夫何近來義理茅塞。凶徒蝟集。妖如鄭妻。得保首領。惡如龜柱。亦且假息。其餘諸賊之未施當律。指不勝屈。五載合辭。一例靳允。今日明日。一年二年。伈伈泄泄。便成文具。此何道理。此何景象。然則殿下之刑。旣失其平。而其所爲政。亦豈無隨壞之慮乎。伏願幡然改圖。赫然施法。天討克擧。輿憤快洩。俾堯舜孔子之道。毋墜於地焉。嗚呼千古權奸之凶人國楇人家者。何限。而情跡絶悖。未有甚於國榮者也。今日宗社大計。卽廣儲一事。則環東土數千里含生之類。莫不顒望而默禱。渠以殿下臣子。恩數何如。地處何如。而必欲百計沮戲。萬端抑遏。其心所在。路人共知。卽此一案。萬戮猶輕。至若擅弄威福。脅持中外。歐一世之人。只知有國榮。不知有國家。反甚於胄之機速。房似道之多寶。而此猶於渠。特簿物耳。且以近事言之。出没畿峽。勢連頑叔。門生故吏。暗地交道。通朝政時事。密路探聞。綢繆之計。陰祕之謀。不知做出何樣駭機。而虎出柙而不知擒。燕處堂而不憂焚。吁亦可怕也。伏願特降兪音。以從諸臣之請焉。噫千怪萬變。節節疊出。至於柱翼而極矣。渠以逆家之卵育。糾結凶徒。腸肚相連。及其修譜。頑不畏法。或書爵秩。或稱犯人。其所爲心。萬萬叵測。擧國臣民。孰不駭憤。而眞臟綻露。罪案彰著。猶且抵賴不服。至有不可授引等語。在朝廷治逆之道。固合一一訊覈。以折其亂萌。而設鞫之請方張。酌處之命遽下。群情失圖。擧國交憤。其可曰。國有法乎。更乞特允設鞫之請。俾亂逆之徒。毋有倖逭之患也。竊伏想殿下。以高明之學。緝熙之工。必於仁字上着力。而以今日擧措觀之。則殿下於仁字上。克知其愛人之爲仁。而似或未察其惡人之亦爲仁矣。夫仁者。是本心之德而愛之理。然仁統四常。故必也統乎義而行乎仁。以之而制於心而宜於事。而後方可謂之仁之全體大用也。若其無義而行仁。卽嫗煦姑息。而發於其心。害於其政矣。此魯論曾傳。昭揭仁者能愛人能惡人之訓。兼示逬諸四夷。不同中國之義。炳若丹靑。以詔後世。聖人豈欺我哉。惟願殿下。亟行愛惡體用之道。前後諸賊。各罪其罪明正常刑。俾心之德事之宜。竝行而不悖。永有辭於萬代也。臣之所陳。皆是諸臣之舌弊而筆秃者。無足有槪。而其所區區論列。亶出衷曲。且傅經義。勿以人微而廢其言焉。答曰。省疏具悉。所陳且悉。爾其勿辭察職。
정조 4년
持平呂萬永疏曰。伏以仙寢祇謁。鑾輿穩旋。臣民慶幸。曷有其極。仍念臣愚昧謭劣。百不如人。臺地體例。筵席周旋。尤空空如也。乃於昨年春間。獲叨憲職。一登前席。瘡疣百出。雖荷聖明曲賜恩貸。謂以生疎。施以薄譴。而其爲臺閣之羞。當如何哉。臣今追思宿愆。惶汗浹背。而千萬意外。復忝是職。臣誠驚惶震越。罔知攸措。益覺聖世之無棄物也。含恩畏義。竭蹶趨承。實爲目下第一義。而顧臣情地。如是危蹙。何可以日月之稍久。晏然爲冒進之計哉。臺端一步。便成鐵限。伏乞聖慈。特賜鐫削。以肅朝綱。以重臺體焉。臣今自劾之不暇。豈復開口論說。而憂憤所激。敢此附陳。惟聖明察焉。今此合啓中諸賊。罪通于天。殿下之一向靳持。固是出尋常萬萬。而大臣三司之尙無伏閤庭討之擧。又何其伈伈而俔俔也。誠未回天。事若應文。固是群下罪。而臣愚死罪。不能無惑於大聖人作爲也。以私恩而稽天討。拂象情而排公議。一日二日。玩愒恬憘。生貙生貔。生生不已。至於柱翼事出而益驗。其禍機之無不在也。惟彼柱翼。固是趾述之所卵育。量能之所腹心。而若其情節之彰露。則幸因此巾笥中文字耳。以此而推所謂腹心也。卵育也。臣不知其幾箇柱翼。潛藏於幾處。而巨魁元惡。或偃息於海島。或翶翔於郊峽。三尺之失寬。已無可言。而若臣之私憂過計。不在嚴懲討於旣往。而惟在絶深。憂於方來。敢此沫血飮泣。以陳疾痛之號焉。伏乞聖明。念古人憂治危明之意。軫今日倉卒禍亂之萌。亟允三司之請。而仍寢柱翼發配之命。設鞫嚴覈。快正王法焉。答曰。肖疏具悉。所陳且悉。爾其勿辭察職。
정조 4년
庚子九月十一日。兼春秋張顯慶。義禁府田有成裵興度等。照律杖八十收贖。奪告身三等。竝只私罪啓目。傳曰。依允。裵興度段。功減一等爲良如敎。
정조 4년
義禁府。柳橚沈默之等議處啓目。傳曰。依允。
정조 4년
義禁府。柳橚沈默之等照律。答五十收贖。解見任。別敍私罪啓目。傳曰。依允。沈默之功減一等爲良如敎。
정조 4년
刑曹啓目。撃錚人三登居金龍采原情。據尙采等之親爲四寸。爭訟山地。已極可駭。縣令之掘移其冢。囚禁其母。似有扶抑之意。令道臣詳査啓聞後。稟處何如啓。傳曰。今番許多上言。但依回啓。使之査聞。不言皁白於其間。而此供該縣今之事。可謂駭悖。一邊之言。雖曰。不可盡信。推以事理。似非孟浪兺不喩。渠雖遐陬無識之人。旣稱幼學。亦與愚氓有異。而從兄弟之間。有此爭訟。關係倫理者是置。第令道臣。親執査問。尙采身乙。爲先限三次嚴刑捧供以啓。所謂本官。以呈訴營門。必欲杖殺。則越訴駕前。其可刑殺乎。本官直欲勘處。而姑從審愼之意。以待査啓。以此意分付道臣爲旀。本事果如龍采之供。而拘於該縣令之顔私。不卽公決。則是豈旬宣之意哉。亦以此意。分付道臣。不多日內。使之査啓爲良如敎。
정조 4년
庚子九月十一日辰時。上御宣政殿晝講入侍。阿耳僉使同爲入侍時。特進官黃景源。同知事徐浩修。參贊官沈有鎭。侍謮官洪文泳。檢討官姜彝正。假注書曺喜有。記事官金廷龍李集斗。宗臣花陽君榷。武臣副護軍李顯重。阿耳僉使林永老。以次進伏訖。上讀前受音訖。文泳進講孟子。自曰不爲者與不能者之刑。止將以求吾所大欲也。浩修曰。法講事體至重。而上番儒臣洪文泳。進講之際。誤讀一吐。推考。何如。上曰。依爲之。出擧條上讀新受音訖。上命陳文義。文泳曰。挾山超海。聖人垂訓。有欠渾厚底意。而是時齊王。汨於功利。不識行王道之最近易。曉譬之際。若不洞示其至難至易之辨。則無以解齊王之惑。故不得不如是立言。而至於下文。擧斯心加諸彼。旨意之切要。尤在於推恕行仁之方矣。是以興孝興悌。皆從善推中出來。故擧以措之。則王政之本。不外乎是矣。又若物之輕重長短。以權度度之。則可以知之。而至於心之長短輕重。尤難見而無形。必以本然之權度度之。然後可度其輕重長短之分。而本然之權度。卽是萬理皆備。湛然虛明之全體也。以此虛明之全體。反求此心之走作處。則粹然一出於正。自無輕重長短之別矣。此一段。最要於心學上工夫。惟聖明體念焉。彝正曰。超海折枝。以喩行王之難易。而行王之極功。卽堯舜禹湯文武之事。自後世觀之。可謂高且難矣。而孟子以折枝之類言之。蓋反以求之。則王政之行。不越乎一心之間。推是心而加諸人。則固無難事矣。然而後世無堯舜禹湯文武之治者。皆不爲之病也。折枝雖易。而猶有一擧手之勞。不若運掌之爲易也。運掌雖易。而尙疑夫在外。故又以擧斯心爲言。是謂一節深於一節。其要儘在於推其所爲而已。伏願聖上。深垂鑑戒。痛斥不爲二字。益勉推之一字。則今日之行王。果非難矣。望加體念焉。浩修曰。孟子此章。與大學平天下章。相表裏老吾老以及人之老。幼吾幼以及人之幼。卽上推下推均齊之義。大學所謂絜矩也。五畝之宅。樹之以桑。鷄狗之畜。無失其時。卽制民産理財用。而大學所謂生之者衆。爲之者疾之意也。大學則以王道之全體而言之。孟子則各就時君世主之好尙。叩其端而開發之。所從言之地頭。差有大小之別。而聖賢立言。初無精粗內外之殊。伏願聖上。留神審察焉。景源曰。上下番及經筵。旣盡文義。臣不必更奏餘意。而自古聖王之爲堯舜者。皆能善推其所爲而已。至於權度。必無一毫私意。然後權度不差矣。若有私意。則輕者重者。長者短者。皆失其平。此人主之所當深察也。有鎭曰。經筵諸臣所陳文義儘好。更無可達。而擧斯心加諸彼六字中。擧加二字驟看。則聖人似有用意於其間。夫聖人克盡在我之道。則人自化之。聖人初何嘗用意於其間哉。然孟子此言。將極言功效之自我及人。故其下字。自爾如此。其文義。以此看過似好。故敢達矣。上曰。王請度之。度字工夫。以大學中庸論之。則何工夫着實緊要。若度之不明。則以權衡言之一星之間。輕重旣殊。第一緊切處。有何可言歟。心爲甚三字。蓋其自已工夫極盡。然後可保其粹然虛明矣。上番之意。何如。文泳曰。權之稱得正則平。心之體得正則明。度之之道無他。以大學明德言之。明其明德。爲克治之要。以次序之綱領論之。存天理遏人慾。爲克治之本。臣以爲治心上工夫。不越乎操存克治四字矣。上曰。下番之意。何如。彝正曰。度字以大學論之。絜矩章絜字。其義略同矣。上命經筵官先退。經筵官以次退出。上曰。阿耳僉使林永老進前。永老進伏。上曰。夙諳爾才。今將擇送。阿耳旣爲新定變通。汝往善理。仍命退去。永老退出。上命注書出去。他承旨。率輪對官入侍。賤臣承命出來。右承旨沈念祖。尙瑞副直長南命寬。司圃署別提李應白。宗親府典簿李命圭。中樞府經歷徐有龍。忠勳府都事曺翬振。偕入進伏。上命輪對官進前。命寬進伏。上下詢職姓名。命寬對曰。尙瑞副直長臣南命寬矣。上曰。誰人之族乎。念祖對曰。故相臣南九萬之孫也。上下詢職掌。命寬對曰。壐寶馬牌矣。上曰。有所懷乎。命寬對曰。無矣。仍命退。命寬退出。應白進前。上下詢職姓名。應白對曰。司圃署別提臣李應白矣。上下詢職掌及所懷。應白對曰。俱無矣。仍命退。應白退出。命圭進前。上下詢職姓名。命圭對曰。宗親府典簿臣李命圭矣。上曰。誰人之族乎。命圭對曰。判府事臣李益炡之親姪矣。上曰。爾叔近作何狀。出去後。傳此存問之意。可也。又下詢職掌及所懷。命圭對曰。俱無矣。仍命退。命圭退出。有龍進前。上下詢職姓名。有龍對曰。中樞府經歷臣徐有龍矣。上下詢職掌及所懷。有龍對曰。俱無矣。仍命退。有龍退出。翬振進前。上下詢職姓名。翬振對曰。忠勳府都事曺翬振矣。上下詢職掌及遺在所懷。翬振對曰。遺在錢三百餘兩。米二百餘石矣。職掌所懷。俱無矣。仍命退。翬振退出。念祖曰。左邊捕盜大將末望。平安兵使李漢昌。職名以副護軍書塡。至於入啓。事極未安。兵曹判書李衍祥推考。臣等之捧入。亦有不察之失。惶恐待罪矣。上曰。依爲之。承旨勿待罪。出擧條上命書藥房批答訖。仍命退。諸臣以次退出。
정조 4년
庚子九月十一日酉時。上御寶慶堂。玉堂入侍時。副修撰李時秀。左承旨朴祐源。假注書曺喜有。記事官金廷龍李集斗。以次進伏訖。上曰。御史李時秀進前。時秀進伏。上授封書曰。近來御史。貽羞朝廷者甚多。汝則往善爲之。仍命退。諸臣以次退出。
정조 4년
行都承旨鄭昌聖坐。左承旨朴祐源坐。右承旨沈念祖坐直。左副承旨吳大益坐。右副承旨沈有鎭坐。同副承旨金宇鎭坐直。注書鄭東浚病金載瓚病。假注書趙興鎭仕曺喜有仕直。事變假注書沈守忱仕。
정조 4년
金宇鎭啓曰。合辭方張之時。兩司無詣臺之員。事甚未安。除在外外。呈告未肅拜人員。竝卽牌招。何如。傳曰。允。
정조 4년
金宇鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 4년
金宇鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 4년
朴祐源啓曰。該承旨。旣捧現告。以何傳旨捧入乎。敢稟。傳曰。以罷職傳旨捧入。
정조 4년
傳于鄭昌聖曰。兵曹正郞柳誼。牌招來待。
정조 4년
傳于金宇鎭曰。承旨房仍。
정조 4년
傳于沈念祖曰。坐直承旨入侍。
정조 4년
傳于沈念祖曰。騎馬二匹立之。
정조 4년
沈念祖啓曰。玉堂上下番俱空。已至經宿。事甚未安。未差之代。政官牌招。開政差出。待下批仍卽牌招入直。何如。傳曰。允。
정조 4년
傳于金宇鎭曰。兵曹正郞入侍。
정조 4년
以吏曹參議鄭志儉牌不進罷職傳旨。傳于金宇鎭曰。只推。
정조 4년
以前戶曹判書蔡濟恭。內贍提調具允明。直關瞞報事。何傳旨捧入啓辭。傳于金宇鎭曰。以有謂無者。雖甚怪㤉。職是輔國重臣。宜有商量之道。本事旣屬令前。皆姑勿論。此現告。亦爲勿捧傳旨。
정조 4년
有政。吏批。判書李福源受由。參判徐浩修進。參議鄭志儉牌不進。同副承旨金宇鎭進。吏批啓曰。判書李福源受由。參議鄭志儉牌招不進。小臣獨政未安。何以爲之。敢稟。傳曰。仍爲之。朴天衡韓光近爲副校理。李敬一爲修撰。鄭益祚爲兵曹正郞。洪光一爲刑曹佐郞。李濟萬爲掌樂正。文采五爲承文判敎。李萱爲鎭海縣監。李性吾爲長連縣監。黃建柔爲崇靈殿參奉。禮曹參議李亨逵。仍任事承傳。駕前折衝林潤起。今加嘉善。親臨瑞蔥臺試射時。柳葉箭貫一中邊三中。加資事承傳。折衝安世完。令加嘉善。武臣堂上試射時。連三次居首。加資事承傳。
정조 4년
兵批。判書李衍祥進。參判李聖圭呈辭受由。參議朴師崙呈辭在外。參知申大升病。右承旨沈念祖進。李命植爲同知。鄭觀由爲僉知。金夢臣爲景福將。具綱爲中樞都事。同知單李元龜。副司直徐有防李益烍梁永萬。洞權管單李松齊。
정조 4년
傳于金宇鎭曰。近因備局草記事思之。此等事。如是不遵令甲。安保其他法之堅守乎。有貢物各司官五部官之隨駕與差祭時。責出馬匹及各樣諸具於貢人坊民者。以制書律論事。與京司毋得直關外邑之法。同載續典。近果遵行乎。決無是理。明朝。有司堂上。來會本司。招問貢市人以聞。仍令各司官。如有犯者。使之首實。若或匿不以告。則該官員。當出付王府。繩以重律。必也査覈而後已。切勿以無乎草記事。各別嚴飭。限丙申以後査實。
정조 4년
以直關京司堂上同敦寧李瀁。宣惠廳堂上鄭民始。司譯院提調尹東暹金魯鎭。軍器寺提調具善復。掌苑署提調洪樂命。耆老所堂上黃景源權噵趙重晦。惠民署提調鄭昌聖鄭好仁具允鈺李福源。尙衣院提調尹東暹。戶曹判書具允鈺金華鎭蔡濟恭。兵曹參判尹坊。判書金華鎭。都摠府都摠管安川君烓等。推考傳旨及郞廳中樞府都事權熻李瀁宋載瑞。經歷具綜。都事申光復。敦寧府判官柳凝之趙德淵。忠勳都事趙瑗李命楫朴宗珪。軍資監主簿元重擧。奉事韓世裕。軍器寺僉正蔡述夏。判官李邦喆。僉正羅潤祿崔致侃具善亨李完基李命仁李奎廷。司圃署直長李德熙徐有悌金重祚。司饔院主簿朴玄源。奉事閔興祥。主簿鄭崇良。奉事李浤。直長張晉煜。僉正李琜。直長李勉基。奉事洪秉德金瑗曺羽振。直長鄭來鼎。直長李最源。主簿宋繼相。僉正權聖應。奉事吳載絅。奉事尹晩東洪絲浩柳誨朴宗幹。司宰監直長李得濬。奉事金亮材。直長李弘深。奉事安羽濟。直長李鎭斗。奉事任時習。奉常寺主簿孫處仁。司僕寺僉正李廷恢。判官李致中。僉正沈公猷。判官鄭華淳。僉正李禾。主簿尹光孚。內乘鄭彦衡。承文院判校金匡國等。罷職傳旨。傳于金宇鎭曰。事雖不可不如法勘處。而此非丙申以後所創爲者。溯以考之。不知至於何年。以已捧現告言之。其中亦有作故人。至於郞官之當罷者。不但數甚夥然。强別年限。亦非綜核之政。竝爲屬之令前。今番姑爲勿論。自今日以後。復踵前習者。依續典自本司草記勘處。斷不饒貸事。分付。
정조 4년
金宇鎭。以備邊司言啓曰。責出馬匹。旣出於越法冒禁。則各樣諸具。獨不侵徵乎。其中雖一二司。必有所犯處。更加嚴覈以聞事。命下矣。各司下屬及貢人等處。更爲査問。而平問之下。終不直招。故略加杖問。則奉常寺書員及貢人所供內。今年陵幸時。靑天翼水晶纓子鞭子環刀。各一件。果爲責納云。其人貢人所供內。昨年陵幸時。筒箇弓箭。竝果爲責納云。床廛市民所供內。禁府羅將處。昨年陵幸時。虎鬚笠飾各一件。今年陵幸時。孔雀羽四雙。虎鬚三雙。漢城府使令處。孔雀羽七雙覓給。又孔雀羽一雙。責納於中部云。不有特敎申飭。如是冒犯者。誠極駭然。當該奉常寺工曹中部官員。竝令駭府。拿問嚴處。所犯下隷。亦令攸司。從重勘治。當該堂上。亦難免不能檢飭之失。竝從重推考。何如。傳曰。允。初旣冒犯者。極可駭然。俄不首實者。亦極無狀。三司郞官。卽爲指名現告。爲先汰去。仍令該府。一體嚴問口招。羅將部隷首倡人摘發。嚴刑懲治後。勒奪物件。一一還懲。推給於市民處。可也。
정조 4년
金宇鎭。以備邊司言啓曰。貢物各司五部官之隨駕與差祭時。責出馬匹及各樣諸具。於各貢人坊民者。問貢市人以聞。仍令各司官。如有犯者。使之首實。切勿以無乎事草記事。命下矣。發牌各司官員。使之從實自首。招致貢市人及各司下吏。一一査問。五部坊民。自漢城府査問。則以無乎報來。而長興庫廣興倉軍資監禮賓寺濟用監軍器寺典牲署瓦署工曹奉常寺校書館造紙署繕工監掌苑署官員及貢人。以爲陵幸時及差祭時。衣籠一匹。有責立之謬例。故果爲責立云。司圃署貢人。以爲官員差祭。則除祭次錢二兩。例納云。前後嚴飭之下。各司官員之不有朝令。有此馬匹責立之擧者。誠爲駭然。竝依續典捧現告勘處。床廛市民。以爲。陵幸時。議政府下屬漢城府吏隷輩。責納虎鬚等物云。此則移法司。從重科治。至於司圃署官員之圖免差祭。責出錢兩於貢人者。尤爲可駭。前後所犯官員。令該府。拿問嚴處。何如。傳曰。允。今日國法。雖曰。掃地。前後申飭。不啻屢次。則如是故犯。極爲痛駭。馬匹責出之各司官員。不可拿處而止。竝令該府。嚴問口招。各該提調。從重推考。責出馬匹。旣出於越法冒禁。則各樣諸具。獨不侵懲乎。其中雖一二司。必有所犯處。更可嚴覈以聞。此等事。不提問則已。旣命査問。徒然而止。寧有如許紀綱乎。直關外邑事。猶屬細事。雖付今前。而此事。昨今年。自政院發牌郞官。特敎申禁之餘也。尤豈非無狀乎。卿等愓念査實。無使王命。歸於無實之地。司圃署官員之圖免差祭。懲出錢兩於貢人者。決非士夫所爲。亦不可但令拿處。爲先汰去。一體嚴問口招。政府。則衙門體面。何如。京兆則法司束濕。自別而有此現發之擧。下屬卽令該曹。嚴刑勘處後草記。
정조 4년
朴祐源。以禮曹言啓曰。來十月初七日。宗廟冬享大祭親行時。省牲省器之節。依例以親臨磨鍊擧行乎。敢稟。傳曰。謹當躬行矣。
정조 4년
朴祐源。以禮曹言啓曰。來十月初七日。宗廟冬享大祭親行時。同日永寧殿。依例遣大臣行祭事。知委。何如。傳曰。允。
정조 4년
金宇鎭。以訓鍊都監言啓曰。本局中軍。今當差出。而擬望之人乏少。外任竝擬。何如。傳曰。允。
정조 4년
金宇鎭。以義禁府言啓曰。時囚罪人李昌運金相玉竝放送事。承傳啓下矣。李昌運金相玉等。竝放送之意。敢啓。傳曰。知道。
정조 4년
金宇鎭。以義禁府言啓曰。全羅右水使金廷遇狀啓。據刑曹粘目內。興德縣監李東植移本府處之事。允下矣。李東植時在任所云。依例發遣府書吏。拿來。何如。傳曰。允。
정조 4년
金宇鎭。以刑曹言啓曰。禁漏官啓目閪失政院書吏。出付該曹。嚴處事。命下矣。依傳敎。當該書吏白景煜處。推問其閪失委折。則招內。以爲禁漏官卞光趙科治啓目。今五月二十九日入啓。六月初一日啓下本院後。卽當出給該曹。而文書紛沓之際。已致閪失。旣已遲晩。取考律文。則大明律棄毁制書印信條有曰。遺失制書者。杖九十徒二年半。依此律勘處。何如。傳曰。尋常公事。不可閪失。況莫重判付公事乎。如律科勘。斷不可已。然事在夏間。日月稍久。果能詳覈其受而置之。仍爲閪失之委折乎。如渠蟻蝨。不可渾同發配。更令政院査出無疑。然後移送本曹。依此律擧行。
정조 4년
傳于金宇鎭曰。中官文鳳億李仁復。令該府處之。
정조 4년
金宇鎭。以刑曹言啓曰。因備邊司啓辭。議政府下輩。漢城府吏隷。卽令該曹。嚴刑勘處後。草記事。命下矣。議政府權頭張漢鵬金益煥鄭仁得金福世金喜得。漢城府書吏李震煥。使令金道興等。各別嚴刑究問。則渠等市民處。虎鬚責出一款。旣已遲晩。竝自臣曹。考律勘處。何如。傳曰。旣已刑推。政府京兆下屬。只首唱人照律。
정조 4년
金宇鎭。以刑曹言啓曰。禁漏官科治啓目閪失。當該書吏徐重煜。自承政院更査出付本曹矣。徐重煜依本律勘處之意。敢啓。傳曰。知道。
정조 4년
大司憲李𡊠。掌令柳雲羽。持平呂萬永。正言姜啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。答曰。不允。第六件七件事。亟停勿煩。
정조 4년
掌令柳雲羽啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。說鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請還寢罪人柱翼安置之命。亟令王府。設鞫得情。夬正王法。新除授持平愼認明。時在慶尙道安義地。請斯速乘馹上來事。答曰。不允。第六件七件事。亟停勿煩。下諭事依啓。
정조 4년
正言姜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請薦棘罪人瑩中。亟令王府。設鞫嚴問。夬施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請還寢罪人柱翼安置之命。仍令王府。設鞫得情。夬正王法。新除授正言李義存。時在京畿廣州地。請斯速乘馹上來事。答曰。不允。第九件事。亟停勿煩。下諭事依啓。措辭見上
정조 4년
庚子九月十二日午時。上御寶慶堂。兵曹正郞入侍時。兵曹正郞柳誼。行都承旨鄭昌聖。假注書曺喜有。記事官金廷龍李集斗。以次進伏訖。上命御史進前。誼進伏。上授封書曰。近來御史。貽羞朝廷者甚多。汝須十分秉公。以雪前人之恥。可也。仍命退。諸臣以次退出。
정조 4년
庚子九月十二日四更一點。上詣璿源殿。展拜入侍時。右承旨沈念祖。同副承旨金宇鎭。假注書曺喜有。記事官金廷龍李集斗。以次侍立訖。上具翼善冠袞龍袍。乘輿出仁化門。詣萬安門。降輿入殿內。展拜後。仍爲還內。諸臣以次退出。
정조 4년
行都承旨鄭昌聖坐。左承旨朴祐源坐直。右承旨沈念祖坐。左副承旨吳大益坐直。右副承旨沈有鎭坐。同副承旨金宇鎭坐。注書鄭東浚病金載瓚病。假注書趙興鎭仕曺喜有仕直。事變假注書崔守忱仕。
정조 4년
沈念祖啓曰。明日常參經筵。取稟。傳曰。停。
정조 4년
金宇鎭。以都摠府言啓曰。令日入直內三廳武兼禁軍及軍兵等。中日習射。請出標信。傳曰。停。
정조 4년
吳大益啓曰。合辭方張之時。諫院無詣臺之員。事甚未安。除在外疏批未下外。正言姜。牌招。何如。傳曰。允。
정조 4년
以正言姜牌不進罷職傳旨。傳于吳大益曰。只推。
정조 4년
傳于吳大益曰。武藝別監李宗植。酗酒作挐罪。出付刑曹。姑爲嚴囚。以待處分。
정조 4년
吳大益。以義禁府言啓曰。中官文鳳億李仁馥等令該府處之事。傳旨啓下矣。文鳳億李仁馥等。今方闕內入直云。待闕門開。拿囚之意。敢啓。傳曰。知道。
정조 4년
傳于吳大益曰。中官文鳳億李仁馥。付過放送。
정조 4년
吳大益。以訓鍊都監言啓曰。本局把摠金徽柱。哨官許塗。身病甚重。勢難察任。竝改差。何如。傳曰。允。
정조 4년
傳于吳大益曰。分付金吾。明日使之趁早開坐。
정조 4년
吳大益。以義禁府言啓曰。頃因刑曹啓辭。咸鏡道利城縣定配罪人金光礪。逃還時。當該配所官。令道臣。指名狀聞後。拿問處之事。覆啓蒙允。行會本道矣。當該配所官。以利城前縣監金宗煜指名以來。而金宗煜。時在洪忠道忠州地云。依例發遣府羅將。拿來。何如。傳曰。允。
정조 4년
吳大益。以義禁府言啓曰。奉常寺前正成穎。工曹前正郞申思益。中部前奉事柳東亨。司圃署前直長李德熙金重祚。前別提李觀城邊㶷李文光李應曄。別提韓光載李應白等。嚴問口招事。傳旨啓下矣。成穎申思益柳東亨李應曄韓光載李應白等。今方待命。卽爲拿囚。而李觀城。以鎭安縣監。時在任所。邊㶷。以順天監牧官。時在任所。李文光。以蔚山監牧官。時在任所。李德熙時在洪忠道沔川地。金重祚。以尙衣院直長。柴場監刈事。下去京畿楊根地云。依例發遣府羅將。竝拿來。何如。傳曰。允。
정조 4년
領議政金尙喆。左議政徐命善。右議政李徽之等箚曰。伏以臣等。伏見持平呂萬永疏本。以大臣之尙不庭討。論斥備至。臣等於此。誠不勝瞿然之至。三司懲討之擧。經閱年歲。兪音尙靳。臣等之前後筵陳。非不屢矣。猶未能積誠齊籲。莫伸沐浴之義。今於咎責之來。惟當訟引之不暇。固何辭自解也。且於政府皁隷事。竊有所萬萬悚蹙者。政府卽董率衙門也。諸司之違越法禁者。不惟不能管飭。反有此府屬冒犯之事。而亦不能致察。臣等之不事事。於是益著矣。兢惶之極。玆敢短箚自列。伏乞聖明。亟降威罰。以謝臺議。以重公法焉。取進止。答曰。省箚具悉。卿等之懇。臺章云然。不過汎說。府屬之事。何有於卿等。卿等安心勿辭焉。仍傳曰。此批答。遣史官。傳諭于時任大臣。
정조 4년
持平呂萬永啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請還寢罪人柱翼安置之命。亟令王府。設鞫得情。夬正王法。措辭見上答曰。不允。第六件七件事。亟停勿煩。
정조 4년
行都承旨鄭昌聖坐。左承旨朴祐源坐。右承旨沈念祖坐。左副承旨吳大益坐直。右副承旨沈有鎭坐。同副承旨金宇鎭坐直。注書鄭東浚病金載瓚病。假注書趙興鎭仕曺喜有仕直。事變假注書沈守忱仕。
정조 4년
吳大益啓曰。合辭方張之時。諫院無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 4년
傳于朴祐源曰。禮房承旨。馳詣宗廟景慕宮。奉審摘奸以來。